Χέρμαν Α΄ του Βίντσενμπουργκ

Ο **Χέρμαν Α΄** (επίσης γνωστός ως *Χέρμαν του Βίντμπεργκ)*, γερμ.: *Hermann I. von Winzenburg* (π. 108 - 1137 ή 1138) από τον Οίκο του Φόρμπαχ, ήταν κόμης του Φόρμπαχ και του Ράντελμπεργκ. Από το 1109 έως το 1130 ήταν επίσης **κόμης του Βίντσενμπουργκ** και από το 1122 έως το 1138, κόμης του Ράινχαουζεν. Διετέλεσε επίσης λάντγκραβος της Θουριγγίας από το 1111 έως το 1130 και μάργραβος του Μάισεν από το 1124 έως το 1130. Και τέλος, ήταν ανώτατος επιμελητής του αβαείου του Κόρβεϋ.

Ήταν γιος του Μέγκινχαρντ Δ΄ κόμη του Φόρμπαχ και της συζύγου του Ματίλντας, κόρης του Έλλι Β΄ κόμη του Ράινχαουζεν.

Σε νεαρή ηλικία, μετακόμισε με τον εκ μητρός θείο του, τον επίσκοπο Ούντο του Χίλντεσχαϊμ. Στο Χίλντεσχαϊμ, φοίτησε στο σχολείο του καθεδρικού ναού. Σε ηλικία δεκαέξι ετών, ταξίδευσε με τον θείο του στο Μάιντς, για να παρουσιαστεί στον βασιλιά στις 9 Νοεμβρίου 1099.

Ήταν το πρώτο μέλος της οικογένειας που αυτοαποκαλούνταν *του Βίντσενμπουργκ*, από το κάστρο του Βίντσενμπουργκ, νοτιοανατολικά του Άλφελντ, το οποίο έλαβε ως φέουδο από τον θείο του Ούντο.

Ήταν σύμβουλος του Ερρίκου Ε΄ της Γερμανίας και απέκτησε μεγάλη ισχύ κατά τη διάρκεια τής βασιλείας του. Το 1109 ο Ερρίκος Ε΄ τον έστειλε στη Ρώμη, ως μέλος διπλωματικής αποστολής. Το 1111 ή 1112, έγινε ο πρώτος λάντγκραβος της Θουριγγίας, μετά την απόσχισή της από το δουκάτο της Σαξονίας.

Εκπλήρωνε τις υποχρεώσεις του ως επιμελητής (bailiff) του αβαείου του Κόρβεϋ από απόσταση. Όταν οι γιοι τού κόμη Βίντεκιντ Α΄ του Σβάλενμπεργκ επιτέθηκαν στο αβαείο, ο Χέρμαν παρέμεινε αδρανής.

Στη Έριδα της Περιβολής, τάχθηκε με το μέρος του πάπα. Αυτό σήμαινε ότι έπρεπε να καταφύγει στην περιοχή όπου γεννήθηκε, στο πάνω Ινν. Έκανε μία μεγάλη δωρεά στο αβαείο του Γκέτβαϊχ.

Το 1122 ο θείος του Χέρμαν Γ΄ του Ράινχαουζεν απεβίωσε στο Φόρμπαχ, και έτσι οι κόμητες του Ράινχαουζεν εξαλείφθηκαν από την ανδρική γραμμή. Ως στενότερος συγγενής του, ο Χέρμαν Α΄ κληρονόμησε το Ράινχαουζεν, και έγινε επίσης επιμελητής του αβαείου του Ράινχαουζεν, το οποίο είχαν ιδρύσει οι πρόγονοι της μητέρας του. Αργότερα εκείνο το έτος, ο πατέρας του απεβίωσε, και ο Χέρμαν Α΄ κληρονόμησε επίσης τον Βίντμπεργκ και τον Φόρμπαχ. Έγινε επίσης κόμης του Λάινεγκαου.

Το 1130 ήρθε σε σύγκρουση με τον Μπούρχαρντ Α΄ του Λόκουμ, σύμβουλο του Λοθάριου Γ΄ της Γερμανίας, σχετικά με την κατασκευή του κάστρου του Μπούρχαρντ. Ο Χέρμαν Α΄ διέταξε τη δολοφονία του Μπούρχαρντ σε ένα νεκροταφείο. Στις 18 Αυγούστου 1130, κατά τη διάρκεια της Συνόδου (Dieta) του Κβέντλινμπουργκ, ο Χέρμαν Α΄ τέθηκε εκτός νόμου γι' αυτόν τον φόνο, και όλα τα φέουδά του αφαιρέθηκαν:
* το λαντγκραβιάτο της Θουριγγίας δόθηκε στον Λουδοβίκο Ζ΄ της Βαυαρίας.
* το μαργκραβάτο του Μάισεν δόθηκε ολόκληρο στον Κορράδο του Βέττιν .
* το κάστρο του Βίντσενμπουργκ και τα σχετικά φέουδα (manors) περιήλθαν ξανά στην επισκοπή του Χίλντεσχαϊμ, επειδή αυτά ήταν φέουδα από το Χίλντεσχαϊμ.

Ο Χέρμαν Α΄ και οι γιοι του, Χέρμαν Β΄ και Ερρίκος, υποχώρησαν στο κάστρο του Βίντσενμπουργκ, και το υπερασπίστηκαν για αρκετούς μήνες ενάντια στον στρατό, που είχε στείλει ο βασιλιάς. Παραδόθηκαν στις 31 Δεκεμβρίου 1130. Ο Χέρμαν Α' συνελήφθη και μεταφέρθηκε στο Μπλάνκενμπουργκ. Στη συνέχεια κρατήθηκε στη Ρηνανία για αρκετά χρόνια. Το 1134 αφέθηκε ελεύθερος, και του ανατέθηκαν αμυντικά καθήκοντα στο Χόλσταϊν. Ήταν διοικητής του φρουρίου Ζέγκεμπεργκ, όπου και απεβίωσε το 1137 ή το 1138. Το τέλος του αναφέρεται σε ένα έγγραφο σχετικά με την οικογένεια που ίδρυσε το αβαείο του Ράινχαουζεν, το οποίο γράφτηκε από τον ηγούμενο Ράινχαρντ κάποια στιγμή μεταξύ 1153 και 1156. Ο ίδιος ο Ράινχαρντ απεβίωσε στις 7 Μαΐου 1156, και τάφηκε στην εκκλησία του αβαείου του Ράινχαουζεν. Το έγγραφο βρίσκεται στο Κρατικό Αρχείο στο Αννόβερο, έγγραφο αρ. 2 στο αρχείο της Μονής Ράινχαουζεν. 

## Οικογένεια
Ο Χέρμαν Α΄ νυμφεύτηκε δύο φορές. Η πρώτη του σύζυγος ήταν μία κόμισσα του Έβερσταϊν, το όνομα της οποίας δεν έχει διασωθεί. Μαζί της απέκτησε δύο παιδιά:
* Σοφία (π.1105 - 25 Μαρτίου 1160), παντρεύτηκε τον Αλβέρτο την Άρκτο, μάργραββο του Βρανδεμβούργου.
* Κόνραντ.

Η δεύτερη σύζυγός του ήταν είτε η Χέντβιχ του Άσελ-Βόλτινγκεροντε είτε η Χέντβιχ της Καρνιόλης-Ιστρίας, ανιψιά του Ούλριχ Β΄ κόμη της Βαϊμάρης-Ορλαμύντε (απεβ. 1112). Μαζί της απέκτησε τέσσερα ακόμη παιδιά:
* Βεατρίκη, ηγουμένη του Κβέντλινμπουργκ (απεβ. 2 Απριλίου 1160)
* Χέρμαν Β΄ (π.1110 - 20 ή 30 Ιανουαρίου 1152).
* Ματθίλδη (επίσης γνωστή ως Γιούττα) (απεβ. 22 Μαΐου 1155), παντρεύτηκε το 1128 τον κόμη Ούδο Ε΄ κόμη του Στάντε, Δ΄ μάργραβο του Νόρντμαρκ.
* Ερρίκος (π.1110-1115 - 1146), κόμης του Άσελ

## Παραπομπές


## Βιβλιογραφία
* 

Κατηγορία:Κόμητες της Γερμανίας